MV-lehden päätoimittajaksi itseään kutsuva Ilja Janitskin on ilmeisesti matkustanut eurooppalaisen pidätysmääräyksen ulottumattomiin Andorraan, selviää hänen Facebook-postauksistaan.

Syyttäjä on antanut Ilja Janitskinista eurooppalaisen pidätysmääräyksen. KARI PEKONEN

Kirjoituksessaan Janitskin kertoo viettävänsä joulun Andorrassa. Toisessa kirjoituksessa Janitskin suitsuttaa Andorraa hienoimmaksi koskaan näkemäkseen pääkaupungiksi.

Andorra sijaitsee vain satojen kilometrien päässä Barcelonasta. Oikeusministeriön hallitusneuvoksen Juhani Korhosen mukaan eurooppalaisella pidätysmääräyskellä ei kuitenkaan ole virkaa Andorrassa.

– Andorra ei ole EU:n jäsenvaltio. Eurooppalaisella pidätysmääräyksellä ei ole kyllä mitään tehoja Andorrassa. En tiedä heidän lainsäädäntöään sillä tarkkuudella, onko jotain mahdollisuuksia (luovuttamiseen) olemassa.

Syyttäjä on antanut Janitskinista eurooppalaisen pidätysmääräyksen, joka on käytännössä nopeutettu luovutusmenettely.

Espanjalainen oikeusistuin päästi Janitskinin viime viikolla vapaalle jalalle odottamaan varsinaisen luovutuspäätöksen tekemistä. Syynä olivat hänen siteensä Espanjaan, jossa Janitskin on asunut useita vuosia.

Korhosen mukaan vapaalle päästäminen voi tehdä toimenpiteet merkityksettömiksi.

– Euroopan unionissa on hieman riskaabelia päästää epäilty odottamaan luovutusasian ratkaisua vapaalta jalalta, koska rajatarkastuksia ei ole kuin siellä täällä. Maan vaihtaminen on hyvin helppoa ja kätevää, Korhonen sanoo.

Janitskinia epäillään muun muassa kiihottamisesta kansanryhmää vastaan, törkeästä kunnianloukkauksesta, rahankeräysrikoksista, laittomista uhkauksista ja tekijänoikeusrikoksista. Hän on pyörittänyt MV-julkaisua tiettävästi Espanjasta käsin.